****

**ΚΟΙΝΟΒΟΥΛΕΥΤΙΚΗ ΟΜΑΔΑ**

Αθήνα, 17 Απριλίου 2024

**ΤΡΟΠΟΛΟΓΙΑ**

Στο σχέδιο νόμου του Υπουργείου Εθνικής Οικονομίας και Οικονομικών «*Κώδικας Φορολογικής Διαδικασίας και άλλες διατάξεις - Συνταξιοδοτική διάταξη*»

**Θέμα: Μείωση τόκων εκπρόθεσμης καταβολής στις περιπτώσεις αποδοχής πράξεων στο πλαίσιο φορολογικού ελέγχου**

***Αιτιολογική Έκθεση***

Με την προτεινόμενη ρύθμιση **διευρύνεται** το πεδίο εφαρμογής του υπό ψήφιση άρθρου **75** στο σχέδιο νόμου του Υπουργείου Εθνικής Οικονομίας και Οικονομικών «*Κώδικας Φορολογικής Διαδικασίας και άλλες διατάξεις - Συνταξιοδοτική διάταξη*», προκειμένου **οι οριζόμενες** σε αυτό **μειώσεις** να μην εφαρμόζονται μόνο στα συγκεκριμένα πρόστιμα, αλλά **και στους ανά περίπτωση προκύπτοντες τόκους εκπρόθεσμης καταβολής**.

Επισημαίνεται ότι οι τόκοι που καταβάλλονται λόγω καθυστερημένης εξόφλησης ανέρχονται σε **8,76%** το χρόνο, δηλαδή εμπεριέχουν επί της ουσίας και **ποινή** και όχι μόνο τόκους χρηματοοικονομικών ροών.

Συνεπώς, η **προσθήκη νέας** έβδομης παραγράφου στο προμνησθέν άρθρο καθίσταται **απολύτως αναγκαία**, δεδομένου του **ύψους των τόκων** εκπρόθεσμης καταβολής, που εφόσον δεν μειωθούν **ταυτοχρόνως και στα ίδια ποσοστά** με τα πρόστιμα, ουσιαστικά **αναιρείται η επίτευξη του σκοπού ολόκληρου** του άρθρου 75, ήτοι **η διευκόλυνση των φορολογουμένων**, η **επιτάχυνση της είσπραξης δημοσίων εσόδων** και η **ταχεία περάτωση** της σχετικής εκκρεμότητας.

***Τροπολογία - Προσθήκη***

Στο σχέδιο νόμου του Υπουργείου Εθνικής Οικονομίας και Οικονομικών «*Κώδικας Φορολογικής Διαδικασίας και άλλες διατάξεις - Συνταξιοδοτική διάταξη*»

**Άρθρο ...**

**Μείωση τόκων εκπρόθεσμης καταβολής στις περιπτώσεις αποδοχής πράξεων στο πλαίσιο φορολογικού ελέγχου**

Στο άρθρο 75 του σχεδίου νόμου «*Κώδικας Φορολογικής Διαδικασίας και άλλες διατάξεις - Συνταξιοδοτική διάταξη*» προστίθεται νέα παράγραφος 7 ως εξής:

«7. Στο πεδίο εφαρμογής των παραγράφων 1 έως και 6 του παρόντος άρθρου περιλαμβάνονται αναλόγως και οι προκύπτοντες τόκοι εκπρόθεσμης καταβολής.»

**Οι προτείνοντες Βουλευτές**

**Κουκουλόπουλος Παρασκευάς (Πάρις)**

**Αποστολάκη Ελένη- Μαρία (Μιλένα)**

**Βατσινά Ελένη**

**Γερουλάνος Παύλος**

**Κατρίνης Μιχάλης**

**Σταρακά Χριστίνα**